Minister trek reaksie terug weens 'fopnuus' | Netwerk24
Minister trek reaksie terug weens 'fopnuus'
Deur News24 16 April 2018 07:37
Nathi Mthethwa, minister van kuns en kultuur, het Sondag sy reaksie teruggetrek op uitsprake wat die Britse regering oor grondonteiening sou gemaak het, nadat hy vasgestel het dat dit vals nuus is.
"Dit is nou amptelik aan my oorgedra dat die bewering inderwaarheid 'vals nuus' is en dat die Britse regering nie enige voorbehoude oor Suid-Afrika se standpunt oor grondonteiening sonder vergoeding uitgespreek het nie," sê Mthethwa in 'n verklaring.
Mthethwa sê hy trek sy reaksie terug "met erkenning en waardering vir die uitstekende verhouding en diep vriendskapsbande" tussen Brittanje en Suid-Afrika.
Mthethwa het in Maart nuusberigte aanlyn gelees oor die beweerde stellings deur die Britse regering. Hy het op Menseregtedag daarop gereageer deur te verwys na Suid-Afrika se reg op selfbeskikking.
Die Britse regering het daarna in "amptelike kommunikasie" laat weet dat hulle nie die sienings handhaaf wat in die berigte beweer word nie.